History of the Later Han/卷69

卷六十九　　竇何列傳第五十九

竇武　何進

竇武 Dou Wu
竇武字游平，扶風平陵人，安豐戴侯融之玄孫也. 父奉，定襄太守. 武少以經行著稱，常教授于大澤中，不交時事，名顯關西.

延熹八年，長女選入掖庭，桓帝以為貴人，拜武郎中. 其冬，貴人立為皇后，武遷越騎校尉，封槐裏侯，五千戶. 明年冬，拜城門校尉. 在位多辟名士，清身疾惡，禮賂不通，妻子衣食裁充足而已. 是時，羌蠻寇難，歲儉民饑，武得兩宮賞賜，悉散與太學諸生，及載肴糧于路，丐施貧民. 兄子紹，為虎賁中郎將，性疏簡奢侈. 武每數切厲相戒，猶不覺悟，乃上書求退紹位，又自責不能訓導，當先受罪. 由是紹更遵節，大小莫敢違犯.

時，國政多失，內官專寵，李膺、杜密等為黨事考逮. 永康元年，上疏諫曰：

臣聞明主不諱譏刺之言，以探幽暗之實；忠臣不恤諫爭之患，以暢萬端之事. 是以君臣並熙，名奮百世. 臣幸得遭盛明之世，逢文、武之化，豈敢懷祿逃罪，不竭其誠！陛下初從籓國，爰登聖祚，天下逸豫，謂當中興. 自即位以來，未聞善政. 梁、孫、寇、鄧雖或誅滅，而常侍黃門續為禍虐，欺罔陛下，競行譎詐，自造制度，妄爵非人，朝政日衰，奸臣日強，伏尋西京放恣王氏，佞臣執政，終喪天下. 今不慮前事之失，複循覆車之軌，臣恐二世之難，必將複及，趙高之變，不朝則夕. 近者奸臣牢脩，造設黨議，遂收前司隸校尉李膺、太僕杜密、禦史中丞陳翔、太尉掾范滂等逮考，連及數百人，曠年拘錄，事無效驗. 臣惟膺等建忠抗節，志經王室，此誠陛下稷、B365、伊、呂之佐，而虛為奸臣賊子之所誣枉，天下寒心，海內失望. 惟陛下留神澄省，時見理出，以厭人鬼喁喁之心.

臣聞古之明君，必須賢佐，以成政道. 今台閣近臣，尚書令陳蕃，僕射胡廣，尚書朱、荀緄、劉祐、魏朗、劉矩、尹勳等，皆國之貞士，朝之良佐. 尚書郎張陵、媯皓、苑康、楊喬、邊韶、戴恢等，文質彬彬，明達國典. 內外之職，群才並列. 而陛下委任近習，專樹饕餮，外典州郡，內幹心膂. 宜以次貶黜，案罪糾罰，抑奪宦官欺國之封，案其無狀誣罔之罪，信任忠良，平決臧否，使邪正毀譽，各得其所，寶愛天官，唯善是授. 如此，咎征可消，天應可待. 間者有嘉禾、芝草、黃龍之見. 夫瑞生必於嘉士，福至實由善人，在德為瑞，無德為災. 陛下所行，不合天意，不宜稱慶.

書奏，因以病上還城門校尉、槐裏侯印綬. 帝不許，有詔原李膺、杜密等，自黃門北寺、若盧、都內諸獄，系囚罪輕者皆出之.

其冬，帝崩，無嗣. 武召侍御史河間劉EA52，參問其國中王子侯之賢者，EA52稱解瀆亭侯宏. 武入白太后，遂征立之，是為靈帝. 拜武為大將軍，常居禁中. 帝既立，論定策功，更封武為聞喜侯；子機渭陽侯拜侍中；兄子紹鄠侯，遷步兵校尉；紹弟靖西鄉侯，為侍中，監羽林左騎.

武既輔朝政，常有誅剪宦官之意，太傅陳蕃亦素有謀. 時共會朝堂，蕃私謂武曰：「中常侍曹節、王甫等，自先帝時操弄國權，濁亂海內，百姓匈匈，歸咎於此. 今不誅節等，後必難圖. 」武深然之. 蕃大喜，以手推席而起. 武於是引同志尹勳為尚書令，劉瑜為侍中，馮述為屯騎校尉；又征天下名士廢黜者前司隸李膺、宗正劉猛、太僕杜密、廬江太守朱等，列於朝廷，請前越巂太守荀翌為從事中郎，辟潁川陳寔為屬：共定計策. 於是天下雄俊，知其風旨，莫不延頸企踵，思奮其智力.

會五月日食，蕃複說武曰：「昔蕭望之困一石顯，近者李、杜諸公禍及妻子，況今石顯數十輩乎！蕃以八十之年，欲為將軍除害. 今可且因日食，斥罷宦官，以塞天變. 又趙夫人及女尚書，旦夕亂太后，急宜退絕. 惟將軍慮焉. 」武乃白太后曰：「故事，黃門、常侍但當給事省內，典門戶，主近署財物耳. 今乃使與政事而任權重，子弟布列，專為貪暴. 天下匈匈，正以此故. 宜悉誅廢，以清朝廷. 」太后曰：「漢來故事世有，但當誅其有罪，豈可盡廢邪？」時，中常侍管霸頗有才略，專制省內. 武先白誅霸及中常侍蘇康等，竟死. 武複數白誅曹節等，太后B37D豫未忍，故事久不發.

至八月，太白出西方. 劉瑜素善天官，惡之，上書皇太后曰：「太白犯房左驂，上將星入太微，其占宮門當閉，將相不利，奸人在主傍. 願急防之. 」又與武、蕃書，以星辰錯繆，不利大臣，宜速斷大計. 武、蕃得書將發，於是以朱為司隸校尉，劉祐為河南尹，虞祁為洛陽令. 武乃奏免黃門令魏彪，以所親小黃門山冰代之. 使冰奏素狡猾尤無狀者長樂尚書鄭B366，送北寺獄. 蕃謂武曰：「此曹子便當收殺，何複考為！」武不從，令冰與尹勳、侍御史祝瑨雜考B366，辭連及曹節、王甫. 勳、冰即奏收節等，使劉瑜內奏.

時，武出宿歸府，典中書者先以告長樂五官史朱瑀. 瑀盜發武奏，罵曰：「中官放縱者，自可誅耳. 我曹何罪，而當盡見族滅！」因大呼曰：「陳蕃、竇武奏白太后廢帝，為大逆！」乃夜召素所親壯健者長樂從官史共普、張亮等十七人，C77C血共盟誅武等. 曹節聞之，驚起，白帝曰：「外間切切，請出禦德陽前殿. 」令帝拔劍踴躍，使乳母趙嬈等擁衛左右，取C97D信，閉諸禁門. 召尚書官屬，脅以白刃，使作詔板. 拜王甫為黃門令，持節至北寺獄，收尹勳、山冰. 冰疑，不受詔，甫格殺之. 遂害勳，出送B366. 還共劫太后，奪璽書. 令中謁者守南宮，閉門，絕複道. 使鄭B366等持節，及侍禦使、謁者捕收武等. 武不受詔，馳入步兵營，與紹共射殺使者. 召會北軍五校士數千人屯都亭下，令軍士曰：「黃門常待反，盡力者封侯重賞. 」詔以少府周靖行車騎將軍，加節，與護匈奴中郎將張奐率五營士討武. 夜漏盡，王甫將虎賁、羽林、廄騶、都候、劍戟士，合千餘人，出屯朱雀掖門，與奐等合. 明旦悉軍闕下，與武對陣. 甫兵漸盛，使其士大呼武軍曰：「竇武反，汝皆禁兵，當宿衛宮省，何故隨反者乎？先降有賞！」營府素畏服中官，於是武軍稍稍歸甫. 自旦至食時，兵降略盡. 武、紹走，諸軍追圍之，皆自殺，梟首洛陽都亭. 收捕宗親、賓客、姻屬，悉誅之，及劉瑜、馮述，皆夷其族. 徒徙家屬日南，遷太后于雲台.

當是時，凶豎得志，士大夫皆喪其氣矣. 武府掾桂陽胡騰，少師事武，獨殯斂行喪，坐以禁錮.

武孫輔，時年二歲，逃竄得全. 事覺，節等捕之急. 胡騰及令史南陽張敞共逃輔於零陵界，詐雲已死，騰以為己子，而使聘娶焉. 後舉桂陽孝廉. 至建安中，荊州牧劉表聞而辟焉，以為從事，使還竇姓，以事列上. 會表卒，曹操定荊州，輔與宗人徙居於鄴，辟丞相府. 從征馬超，為流矢所中死.

初，武母產武而並產一蛇，送之林中. 後母卒，及葬未窆，有大蛇自榛草而出，徑至喪所，以頭擊柩，涕血皆流，俯仰蛣屈，若哀泣之容，有頃而去. 時人知為竇氏之祥.

騰字子升，初，桓帝巡狩南陽，以騰為護駕從事. 公卿貴戚車騎萬計，徵求費役，不可勝極. 騰上言：「天子無外，乘輿所幸，即為京師. 臣請以荊州刺史比司隸校尉，臣自同都官從事. 」帝從之. 自是肅然，莫敢妄有幹欲，騰以此顯名. 黨錮解，官至尚書.

張敞者，太尉溫之弟也.

何進 He Jin
何進字遂高，南陽宛人也. 異母女弟選入掖庭為貴人，有寵於靈帝，拜進郎中，再遷虎賁中郎將，出為潁川太守. 光和三年，貴人立為皇后，征進入，拜侍中、將作大匠、河南尹.

中平元年，黃巾賊張角等起，以進為大將軍，率左右羽林五營士屯都亭，修理器械，以鎮京師. 張角別党馬元義謀起洛陽，進發其奸，以功封慎侯.

四年，滎陽賊數千人群起，攻燒郡縣，殺中牟縣令，詔使進弟河南尹苗出擊之. 苗攻破群賊，平定而還. 詔遣使者迎于成皋，拜苗為車騎將軍，封濟陽侯.

五年，天下滋亂，望氣者以為京師當有大兵，兩宮流血，大將軍司馬許涼、假司馬伍宕說進曰：「《太公六韜》有天子將兵事，可以威厭四方」. 進以為然，入言之於帝. 於是乃詔進大發四方兵，講武于平樂觀下. 起大壇，上建十二重五采華蓋，高十丈，壇東北為小壇，複建九重華蓋，高九丈，列步兵、騎士數萬人，結營為陣，天子親出臨軍，駐大華蓋下，進駐小華蓋. 禮畢，帝躬擐甲介馬，稱「無上將軍」，行陳三匝而還. 詔使進悉領兵屯於觀下. 是時，置西園八校尉，以小黃門蹇碩為上軍校尉，虎賁中郎將袁紹為中軍校尉，屯騎都尉鮑鴻為下軍校尉，議郎曹操為典軍校尉，趙融為助軍校尉，淳于瓊為佐軍校尉，又有左右校尉. 帝以蹇碩壯健而有武略，特親任之，以為元帥，督司隸校尉以下，雖大將軍亦領屬焉.

碩雖擅兵於中，而猶畏忌於進，乃與諸常侍共說帝遣進西擊邊章、韓遂. 帝從之，賜兵車百乘，虎賁斧鉞. 進陰知其謀，乃上遣袁紹東擊徐、兗二州兵，須紹還，即戎事，以稽行期.

初，何皇后生皇子辯，王貴人生皇子協. 群臣請立太子，帝以辯輕佻無威儀，不可為人主，然皇后有寵，且進又居重權，故久不決.

六年，帝疾篤，屬協於蹇碩. 碩既受遣詔，且素輕忌于進兄弟，及帝崩，碩時在內，欲先誅進而立協. 及進從外入，碩司馬潘隱與進早舊. 迎而目之. 進驚，馳從B367道歸營，引兵入屯百郡邸，因稱疾不入. 碩謀不行，皇子辯乃即位，何太后臨朝，進與太傅袁隗輔政，錄尚書事.

進素知中官天下所疾，兼忿蹇碩圖己，及秉朝政，陰規誅之. 袁紹亦素有謀，因進親客張津勸之曰：「黃門常侍權重日久，又與長樂太后專通姦利，將軍宜更清選賢良，整齊天下，為國家除患. 」進然其言. 又以袁氏累世寵貴，海內所歸，而紹素善養士，能得豪傑用，其從弟慮賁中郎將術亦尚氣俠，故並厚待之. 因複博征智謀之士逄紀、何顒、荀攸等，與同腹心.

蹇碩疑不自安，與中常侍趙忠等書曰：「大將軍兄弟秉國專朝，今與天下黨人謀誅先帝左右，埽滅我曹. 但以碩典禁兵，故且沈吟. 今宜共閉上閣，急捕誅之. 」中常侍郭勝，進同郡人也. 太后及進之貴幸，勝有力焉. 故勝親信何氏，遂共趙忠等議，不從碩計，而以其書示進. 進乃使黃門令收碩，誅之，因領其屯兵.

袁紹複說進曰：「前竇武欲誅內寵而反為所害者，以其言語漏泄，而五營百官服畏中人故也. 今將軍既有元舅之重，而兄弟並領勁兵，部曲將吏皆英俊名士，樂盡力命，事在掌握，此天贊之時也. 將軍宜一為天下除患，名垂後世. 雖周之申伯，何足道哉！今大行在前殿，將軍受詔領禁兵，不宜輕出入宮省. 」進甚然之，乃稱疾不入陪喪，又不送山陵. 遂與紹定籌策，而以其計白太后. 太后不聽，曰：「中官統領禁省，自古及今，漢家故事，不可廢也. 且先帝新棄天下，我奈何楚楚與士人對共事乎？」進難違太后意，且欲誅其放縱者. 紹以為中官親近至尊，出入號令，今不悉廢，後必為患. 而太後母舞陽君及苗數受諸宦官賂遺，知進欲誅之，數白太后，為其障蔽. 又言：「大將軍專殺左右，擅權以弱社稷. 」太后疑以為然. 中官在省闥者或數十年，封侯貴寵，膠固內外. 進新當重任，素敬憚之，雖外收大名而內不能斷，故事久不決.

紹等又為畫策，多召四方猛將及諸豪傑，使並引兵向京城，以脅太后. 進然之. 主簿陳琳入諫曰：「《易》稱'即鹿無虞'，諺有'掩目捕雀'. 夫微物尚不可欺以得志，況國之大事，其可以詐立乎？今將軍總皇威，握兵要，龍驤虎步，高下在心，此猶鼓洪爐燎毛髮耳. 夫違經合道，無人所順，而反委釋利器，更征外助. 大兵聚會，強者為雄，所謂倒持干戈，授人以柄，功必不成，秖為亂階. 」進不聽. 遂西召前將軍董卓屯關中上林苑，又使府掾太山王匡東發其郡強弩，並召東郡太守橋瑁屯城皋，使武猛都尉丁原燒孟津，火照城中，皆以誅宦官為言. 太后猶不從.

苗謂進曰：「始共從南陽來，俱以貧賤，依省內以致貴富. 國家之事，亦何容易！覆水不可收. 宜深思之，且與省內和也. 」進意更狐疑. 紹懼進變計，乃脅之曰：「交構已成，形勢已露，事留變生，將軍複欲何待，而不早決之乎？」進於是以紹為司隸校尉，假節，專命擊斷；從事中郎王允為河南尹. 紹使洛陽方略武吏司察宦者，而促董卓等使馳驛上，欲進兵平樂觀. 太后乃恐，悉罷中常侍小黃門，使還裏舍，唯留進素所私人，以守省中. 諸常侍小黃門皆詣進謝罪，唯所措置. 進謂曰：「天下匈匈，正患諸君耳. 今董卓垂至，諸君何不早各就國？」袁紹勸進便於此決之，至於再三. 進不許. 紹又為書告諸州郡，詐宣進意，使捕案中官親屬.

進謀積日，頗泄，中官懼而思變. 張讓子婦，太后之妹也. 讓向子婦叩頭曰：「老臣得罪，當與新婦俱歸私門. 惟受恩累世，今當遠離宮殿，情懷戀戀，願複一入直，得暫奉望太后、陛下顏色，然後退就溝壑，死不恨矣. 」子婦言于舞陽君，入白太后，乃詔諸常侍皆複入直.

八月，進入長樂白太后，請盡誅諸常侍以下，選三署郎入守宦官廬. 諸宦官相謂曰：「大將軍稱疾不臨喪，不送葬，今郯入省，此意何為？竇氏事竟複起邪？」又張讓等使人潛聽，具聞其語，乃率常侍段珪、畢嵐等數十人，持兵竊自側闥入，伏省中，及進出，因詐以太后詔召進. 入坐省闥，讓等詰進曰：「天下憒憒，亦非獨我曹罪也. 先帝嘗與太后不快，幾至成敗，我曹涕泣救解，各出家財千萬為禮，和悅上意，但欲托卿門戶耳. 今乃欲滅我曹種族，不亦太甚乎？卿言省內穢濁，公卿以下忠清者為誰？」於是尚方監渠穆拔劍斬進於嘉德殿前. 讓、珪等為詔，以故太尉樊陵為司隸校尉，少府許相為河南尹. 尚書得詔板，疑之，曰：「請大將軍出共議. 」中黃門以進頭擲與尚書，曰：「何進謀反，已伏誅矣. 」

進部曲將吳匡、張璋，素所親幸，在外聞進被害，欲將兵入宮，宮閣閉. 袁術與匡共斫攻之. 中黃門持兵守閣. 會日暮，術因燒南宮九龍門及東西宮，欲以脅出讓等. 讓等入白太后，言大將軍兵反，燒宮，攻尚書闥，因將太后、天子及陳留王，又劫省內官屬，從複道走北宮. 尚書盧植執戈於閣道窗下，仰數段珪. 段珪等懼，乃釋太后. 太后投閣得免.

袁紹與叔父隗矯詔召樊陵、許相、斬之. 苗、紹乃引兵屯朱雀闕下，捕得趙忠等，斬之. 吳匡等素怨苗不與進同心，而又疑其與宦官同謀，乃令軍中曰：「殺大將軍者即車騎也，土吏能為報仇乎？」進素有仁恩，士卒皆流涕曰：「願致死！」匡遂引兵與董卓弟奉車都尉旻攻殺苗，棄其屍于苑中. 紹遂閉北宮門，勒兵捕宦者，無少長皆殺之. 或有無須而誤死者，至自髮露然後得免. 死者二千余人. 紹因進兵排宮，或上端門屋，以攻省內.

張讓、段珪等困迫，遂將帝與陳留王數十人步出穀門，奔小平津. 公卿並出平樂觀，無得從者，唯尚書盧植夜馳河上，王允遣河南中部掾閔貢隨植後. 貢至，手劍斬數人，餘皆投河而死. 明日，公卿百官乃奉迎天子還宮，以貢為郎中，封都亭侯.

董卓遂廢帝，又迫殺太后，殺舞陽君，何氏遂亡，而漢室亦自此敗亂.

論曰：竇武、何進借元舅之資，據輔政之權，內倚太后臨朝之威，外迎群英乘風之勢，卒而事敗閹豎，身死功頹，為世所悲，豈智不足而權有餘乎？《傳》曰：「天之廢商久矣，君將興之. 」斯宋襄公所以敗於泓也.

贊曰：武生蛇祥，進自屠羊. 惟女惟弟，來儀紫房. 上惽下嬖，人靈動怨. 將糾邪慝，以合人願. 道之屈矣，代離凶困.